Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16 i 116/18), a u svezi s člankom 3. Uredbe (EU) 2019/941 Europskog parlamenta i Vijeća od 5. lipnja 2019. o pripravnosti na rizike u sektoru električne energije i stavljanju izvan snage Direktive 2005/89/EZ (Tekst značajan za EGP) (Službeni list Europske unije L 158, 14.6.2019.), Vlada Republike Hrvatske je na sjednici održanoj \_\_\_\_\_\_\_\_\_\_\_2020. godine donijela

**ODLUKU**

**O ODREĐIVANJU NADLEŽNOG TIJELA ZA SIGURNOST OPSKRBE ELEKTRIČNOM ENERGIJOM**

I.

Ovom Odlukom ministarstvo nadležno za energetiku određuje se nadležnim tijelomza sigurnost opskrbe električnom energijom sukladno Uredbi (EU) 2019/941 Europskog parlamenta i Vijeća od 5. lipnja 2019. o pripravnosti na rizike u sektoru električne energije i stavljanju izvan snage Direktive 2005/89/EZ (Tekst značajan za EGP) (Službeni list Europske unije L 158, 14.6.2019.) (u daljnjem tekstu: Uredba EU).

II.

Izrazi koji se koriste u ovoj Odluci su u skladu s člankom 2. Uredbe EU.

III.

Članove kriznog koordinativnog tijela (u daljnjem tekstu: Krizno koordinativno tijelo) čine:

1. Ministarstvo nadležno za energetiku - odgovorna osoba nadležna za energetiku– predsjednik kriznog koordinativno tijela
2. Hrvatska energetska regulatorna agencija – odgovorna osoba –čelnik tijela, član
3. Hrvatski operatora prijenosnog sustava HOPS d.o.o.- odgovorna osoba –čelnik tijela, član
4. Operator distribucijskog sustava HEP ODS d.o.o. – odgovorna osoba –čelnik tijela, član
5. Hrvatski operatora tržišta energije HROTE d.o.o. - odgovorna osoba –čelnik tijela, član
6. Ministarstvo nadležno za energetiku - stručni djelatnik u području energetike, tajnik kriznog koordinativnog tijela.

Zamjenike članova Kriznog koordinativnog tijela određuje odgovorna osoba u tijelu iz stavka l. ove točke i dostavlja imenovanje nadležnom tijelu točke I. ove Odluke.

Nadležno tijelo iz točke I. ove Odluke može sukladno jednoglasnom zahtjevu svih članova Kriznog koordinativnog tijela, uključiti u rad Kriznog koordinativnog tijela i druge predstavnike gospodarstva, odnosno fizičke osobe.

IV.

Krizno koordinativno tijelo osim poslova određenih Uredbom EU je nadležno za pripremu svih dokumenata iz poglavlja od I. do V. Uredbe EU koji se u nadležnosti nadležnog tijela iz točke I. ove Odluke.

Krizno koordinativno tijelo vezano uz poslove iz stavka 1. ove točke dužno je pridržavati se svih rokova iz Uredbe EU, te pripremati i sve ostale dokumente vezane uz dokumente iz područja sigurnosti opskrbe električnom energijom.

Krizno koordinativno tijelo je dužno predlagati nadležnom tijelu iz točke I. ove Odluke sve odluke koje su vezane uz sigurnost opskrbe električnom energijom i upravljanje rizikom.

U provedbi svih zadaća nadležno tijelo iz točke I. ove Odluke obvezno je konzultirati Krizno koordinativno tijelo, a koje predlaže mjere za provođenje zadaća u području sigurnosti opskrbe električne energije nadležnom tijelu iz točke I. ove Odluke.

Za izradu planova pripravnosti za rizik u području sigurnosti opskrbe električne energije posebno su nadležni Hrvatski operator prijenosnog sustava HOPS d.o.o. i Operator distribucijskog sustava HEP ODS d.o.o. koji predlažu nacrt Kriznom koordinativnom tijelu.

Krizno koordinativno tijelo predlaže nadležnom tijelu iz točke I. ove Odluke podnošenje ranog upozorenja ili proglašenje elektroenergetske krizne situacije.

V.

Krizno koordinativno tijelo svoj rad održava kroz sjednice koje nisu otvorene za javnost.

VI.

Ova Odluka stupa na snagu osmoga dana od dana objave u ,,Narodnim novinama“.

KLASA:

URBROJ:

Zagreb, Predsjednik

mr. sc. Andrej Plenković, v. r.

**OBRAZLOŽENJE**

**ODLUKE** **O ODREĐIVANJU NADLEŽNOG TIJELA ZA SIGURNOST OPSKRBE ELEKTRIČNOM ENERGIJOM**

Ovom Odlukom se Ministarstvo gospodarstava i održivog razvoja, kao ministarstvo nadležno za energetiku određuje, nadležnim tijelom sukladno *UREDBI (EU) 2019/941 Europskog parlamenta i Vijeća od 5. lipnja 2019. o pripravnosti na rizike u sektoru električne energije i stavljanju izvan snage Direktive 2005/89/EZ (Tekst značajan za EGP)* (u daljnjem tekstu: Uredba EU).

Uvođenje u pravni prostor Republike Hrvatske Uredbe EU koja je stupila na snagu 2019. godine je nužno s obzirom da je potrebno prije 5. siječnja 2020. godine, odrediti nadležno tijelo za sigurnost opskrbe električnom energijom.

Temeljem članka 27. Zakona o energiji ([Narodne novine, br. 120/12](https://narodne-novine.nn.hr/clanci/sluzbeni/2012_10_120_2583.html), [14/14](https://narodne-novine.nn.hr/clanci/sluzbeni/2014_02_14_296.html), [102/15](https://narodne-novine.nn.hr/clanci/sluzbeni/2015_09_102_1975.html) i [68/18](https://narodne-novine.nn.hr/clanci/sluzbeni/2018_07_68_1397.html)) određeno je da je za sigurnost opskrbe svim oblicima energije nadležno ministarstvo koje je nadležno za područje energetike, te je sukladno predmetnoj odredbi, kao i zahtjevima Uredbe EU jasno određeno da je nadležno tijelo za sigurnost opskrbe električnom energijom isto ministarstvo.

Kako bi se kvalitetno i na vrijeme odrađivali poslovi vezani za sigurnost opskrbe električnom energijom određuje se Krizno koordinativno tijelo koje je dužno sudjelovati u pripremi sjednica istih a ne samo vezanom uz EU pitanja.

Krizno koordinativno tijelo sudjeluje, odnosno priprema sve dokumenata vezane uz sigurnost opskrbe električnom energijom u Republici Hrvatskoj, a koji su u nadležnosti ministarstva nadležnog za energetiku ili Vlade Republike Hrvatske.

S obzirom na sve navedeno, smatramo da je zbog sigurnost opskrbe električnom energijom u Republici Hrvatskoj kao i za potpunu primjenu Uredbe EU potrebno donijeti propis Vlade Republike Hrvatske kojim se određuje odgovorno tijelo kao i članove Kriznog koordinativnog tijela.

Krizno koordinativno tijelo mora raspolagati sa svim relevantnim informacijama od strane hrvatskih subjekata HOPS-a, ODS-a, i HROTE-a, te predlaže odluke nadležnom ministarstvu da budu u skladu sa specifičnostima elektroenergetskog sustava Republike Hrvatske i zahtjevima Uredbe EU, u slučaju nastupajuće odnosno postojeće krize.

Navedeno koordinativno tijelo u svom radu neće koristit sredstva državnog proračuna Republike Hrvatske. Za sve radnje koordinativno tijelo će imati podršku HEP ODS- a, HOPSA i HROTE-a koji unutar svojih redovitih obaveza rade na poslovima i zadacima sigurnosti opskrbe električnom energijom.

Rad u koordinativnom tijelu je bez naknade.